रकेहटी निवासी अतीक किराना स्टोर के मालिक रिंकू ने बताया कि रविवार की शाम करीब नौ बजे दुकान बंद करके वह घर चले गए। दुकान के पीछे रहने वाले नाजिर खान रात में उठे तो उन्होंने देखा कि रिंकू की दुकान से धुंआ निकल रहा है। इसकी सूचना उन्होंने रिंकू के चाचा लईक अहमद को फोन पर दी। लईक अहमद परिवार समेत दुकान पर पहुंचे। घटना की सूचना पुलिस और दमकल विभाग को दी। आरोप है कि सूचना के बाद भी दमकल कर्मी पांच किलोमीटर की दूरी एक घंटे में तय करके पहुंचे। लेकिन गाड़ी में पानी आदि न होने के कारण वह फिर वापस निघासन आए और गाड़ी में पानी भरा और फिर रकेहटी पहुंचे। आग बुझाते समय जब पानी फिर कम पड़ा तो वह एक बार फिर वह कस्बे में वाहन लेकर गए। आरोप है कि रकेहटी गांव में कई तालाब होने के बावजूद वह कस्बे में पानी भरने के लिए गाड़ी लाते रहे। आग लगने से साबुन, तेल, रिफाइंड, नमकीन, बिस्कुट, दाल, चावल, घी, डालडा, बीड़ी, सिगरेट, गुटका आदि सामान करीब 20 लाख का जल गया। आग लगने से पूरी पक्की दुकान भी चटक गई है। एसडीएम केशवनाथ ने बताया कि पीड़ित को मदद दी जाएगी।